
Ξεκινά ο νέος κύκλος των φεστιβάλ
«Στερεά Ελλάδα – Πάρε μια γεύση»
με ανανεωμένες δράσεις και νέες στάσεις
Η Περιφέρεια Στερεάς Ελλάδας σε συνεργασία με την Αγροδιατροφική Σύμπραξη ανακοινώνει, για μία ακόμη χρονιά, την έναρξη του νέου κύκλου των φεστιβάλ γαστρονομίας «Στερεά Ελλάδα – Πάρε μια γεύση», ενός θεσμού που επιστρέφει και φέτος ανανεωμένος και εμπλουτισμένος με νέες δράσεις και προορισμούς.
Μετά την ιδιαίτερα θετική ανταπόκριση των προηγούμενων διοργανώσεων, τα φεστιβάλ συνεχίζουν το γαστρονομικό τους ταξίδι σε όλες τις Περιφερειακές Ενότητες. Βασικός στόχος είναι η ανάδειξη της τοπικής επιχειρηματικότητας, η ενίσχυση της αναγνωρισιμότητας των στερεοελλαδίτικων προϊόντων και η δημιουργία νέων ευκαιριών προβολής, συνεργασίας και ανάπτυξης για τους παραγωγούς και τις επιχειρήσεις του πρωτογενούς τομέα της κάθε περιοχής. Τα Φεστιβάλ φιλοδοξούν να αποτελέσουν σημείο συνάντησης παραγωγών, επαγγελματιών της εστίασης, επισκεπτών και τοπικών φορέων, ενισχύοντας τη συνεργασία. Θα περιλαμβάνουν παρουσιάσεις τοπικών προϊόντων, γευσιγνωσίες, επιδείξεις μαγειρικής, πολιτιστικές και μουσικές δράσεις, παράλληλες εκδηλώσεις. 
Η Περιφέρεια Στερεάς Ελλάδας προσκαλεί κατοίκους και επισκέπτες να συμμετάσχουν σε αυτό το γαστρονομικό ταξίδι, ανακαλύπτοντας τις αυθεντικές γεύσεις, τις τοπικές παραδόσεις και τη φιλοξενία που χαρακτηρίζουν κάθε γωνιά της Στερεάς Ελλάδας.
Το πρόγραμμα των φετινών φεστιβάλ έχει ως εξής:
· 5-6 Αυγούστου | Αταλάντη
· 7-8 Αυγούστου | Πλατεία Κύμης
· 21-22 Αυγούστου | Στενή Ευβοίας
· 17-18 Αυγούστου | Λίμνη Ευβοίας
· 28-30 Αυγούστου | Χαλκίδα
· 1-2 Σεπτεμβρίου | Σκύρος
· 18-19 Οκτωβρίου | Λαμία
Ακολουθεί το πρόγραμμα και των άλλων πόλεων στις Περιφερειακές Ενότητες Βοιωτίας, Φωκίδας, Φθιώτιδας και Ευρυτανίας. 
Η Αντιπεριφερειάρχης Ανάπτυξης & Επιχειρηματικότητας Λουκία Θεοδώρου δήλωσε: «Τα φεστιβάλ «Στερεά Ελλάδα – Πάρε μια γεύση», αποτελούν πλέον έναν ζωντανό και επιτυχημένο θεσμό για την Περιφέρειά μας. Μετά την ολοκλήρωση της σχετικής διαγωνιστικής διαδικασίας, ξεκινάμε έναν νέο κύκλο εκδηλώσεων, με νέους προορισμούς, νέες δράσεις και ισχυρότερη συμμετοχή των τοπικών κοινωνιών. Επενδύουμε σε δράσεις που φέρνουν τους παραγωγούς και τις επιχειρήσεις πιο κοντά στο καταναλωτικό κοινό, ενισχύουν τη συνεργασία και δημιουργούν ευκαιρίες εξωστρέφειας και ανάπτυξης. Στόχος μας είναι κάθε φεστιβάλ να αναδεικνύει τα εξαιρετικά προϊόντα της Στερεάς Ελλάδας, τους ανθρώπους που βρίσκονται πίσω από αυτά, τη γνώση, την προσπάθεια και την ποιότητα που χαρακτηρίζουν την τοπική μας παραγωγή. Προσκαλούμε κατοίκους και επισκέπτες να γνωρίσουν τις αυθεντικές γεύσεις της Στερεάς Ελλάδας και να στηρίξουν έμπρακτα τους παραγωγούς και τις επιχειρήσεις του τόπου μας».
image1.emf

image2.png
MEPIOEPEIA
ITEPEAZ
EAAAAAL




